Návrh
Zákon 
z ......................... 2005, 
ktorým sa mení a dopĺňa zákon č. 544/2002 Z. z.  o Horskej záchrannej službe v znení zákona č. 515/2003 Z. z. a zákon č. 129/2002 Z. z. o integrovanom záchrannom systéme v znení zákona č. 579/2004 Z. z.

	Národná rada Slovenskej republiky sa uzniesla na tomto zákone:

Čl. I

	Zákon č. 544/2002 Z. z. o Horskej záchrannej službe v znení zákona č. 515/2003 Z. z. sa mení a dopĺňa takto:

1.	V § 1 sa za slová “v horských oblastiach” vkladajú slová “práva a povinnosti prevádzkovateľov lyžiarskych tratí a prevádzkovateľov zariadení určených na osobnú lanovú dopravu”.

2.	Za § 2 sa vkladá § 2a, ktorý vrátane nadpisu znie:
“§ 2a
Záchranná činnosť

(1) Záchranná činnosť na účely tohto zákona je vyhľadávanie a vyslobodzovanie osoby v tiesni, poskytovanie prvej pomoci osobe v tiesni a jej preprava k najbližšiemu dopravnému prostriedku zdravotníckeho zariadenia, prípadne do zdravotníckeho zariadenia.
(2) Záchrannú činnosť môže vykonávať len osoba s odbornou spôsobilosťou a zdravotnou spôsobilosťou.”.

3.	V § 3 sa vypúšťajú písmená a) a f).
Doterajšie písmená b) až j) sa označujú ako písmená a) až h).

4.	V § 3 sa za písmeno e) vkladá nové písmeno f), ktoré znie:
“f) Stredné Beskydy,”.
Doterajšie písmená f) až h) sa označujú ako písmená g) až i).

5.	V § 4 ods. 2 písm. b) sa vypúšťajú slová “svojich zamestnancov”.

6.	V § 4 ods. 2 sa za písmeno b) vkladá nové písmeno c), ktoré znie:
“c) rozhoduje podľa osobitného zákona6a) o uznaní odbornej spôsobilosti na výkon záchrannej činnosti získanej podľa právnych predpisov členských štátov Európskej únie a zmluvných štátov Dohody o Európskom hospodárskom priestore,”.

Poznámka pod čiarou k odkazu 6a znie:
“6a) Zákon č. 477/2004 Z. z. o uznávaní odborných kvalifikácií a o doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov v znení neskorších predpisov.”. 

Doterajšie písmená c) až e) sa označujú ako písmená d) až f).

7.	V § 5 ods. 1 v úvodnej vete sa vypúšťajú slová “ods. 1”.

8.	V § 5 ods. 1 písm. c) sa za slovo “používať” vkladajú slová “pri záchrannej činnosti”.

9.	§ 8 vrátane nadpisu znie: 
“§ 8
Povinnosti a oprávnenia prevádzkovateľa lyžiarskej trate a prevádzkovateľa zariadenia určeného na osobnú lanovú dopravu

(1) Prevádzkovateľ lyžiarskej trate je povinný
a)	vydať a na viditeľnom mieste umiestniť pravidlá správania sa na lyžiarskej trati, ktoré je povinný každý dodržiavať,
b)	označiť viditeľne lyžiarsku trať a stupeň jej náročnosti,
c)	zabezpečiť zjazdnosť a bezpečnosť označenej lyžiarskej trate počas prevádzkového času zariadenia určeného na osobnú lanovú dopravu,
d)	zabezpečiť pri úraze na lyžiarskej trati prvú pomoc a prepravu zranenej osoby do miesta, kde sa jej poskytne neodkladná zdravotná starostlivosť.
(2) Prevádzkovateľ lyžiarskej trate je oprávnený zakázať činnosť na lyžiarskej trati osobe, ktorá nedodržiava pravidlá správania sa na lyžiarskej trati. 
(3) Prevádzkovateľ zariadenia určeného na osobnú lanovú dopravu je povinný pri záchrannej činnosti umožniť bezplatne prednostnú prepravu zamestnancov horskej služby a iných záchranných služieb a zachraňovaných osôb na zariadení určenom na osobnú lanovú dopravu, ak to umožňujú poveternostné podmienky, a to aj mimo prevádzkového času.”. 

10.	V § 11 ods. 1 sa vypúšťajú slová “a od prevádzkovateľa lyžiarskej trate alebo prevádzkovateľa zariadenia určeného na osobnú lanovú dopravu”.

11.	V § 11 ods. 2 písm. a) sa vypúšťajú slová “pravidlá správania sa na lyžiarskej trati,”.

12.	V § 11 ods. 2 písm. e) sa vypúšťajú slová: “okrem nákladov, ktoré sa uhrádzajú z povinného zdravotného poistenia, ak porušila povinnosti podľa písmen a) až d)”.

13.	§ 12 vrátane nadpisu znie:
“§ 12
Odborná spôsobilosť a zdravotná spôsobilosť

(1) Odborná spôsobilosť je súhrn teoretických vedomostí a praktických schopností, ktoré sú potrebné na riadny výkon záchrannej činnosti. 
(2) Odborná spôsobilosť sa získava špecializovanou prípravou a úspešným vykonaním skúšky pred odbornou komisiou, ktorej členov vymenúva riaditeľ horskej služby. 
(3) Žiadateľovi, ktorý úspešne vykonal skúšku, vydá horská služba osvedčenie o odbornej spôsobilosti na výkon záchrannej činnosti.
(4) Žiadosť o vykonanie špecializovanej prípravy a skúšky obsahuje meno a priezvisko, dátum narodenia, adresu trvalého pobytu žiadateľa a druh záchrannej činnosti, na ktorú odbornú spôsobilosť žiada. Žiadateľ k žiadosti priloží doklad o zdravotnej spôsobilosti a doklad o ukončení kurzu prvej pomoci organizovanom Organizáciou medzinárodného Červeného kríža.
(5) Žiadosť o vykonanie špecializovanej prípravy a skúšky môže podať aj právnická osoba za osoby, ktoré sú k nej v pracovnoprávnom vzťahu alebo členskom vzťahu.
(6) Žiadateľ o vykonanie skúšky môže opakovať skúšku iba raz na opravnej skúške; ak nevyhovie na opravnej skúške, môže vykonať novú skúšku až po opakovanom absolvovaní špecializovanej prípravy. 
(7) Odborne spôsobilá osoba je povinná každých 24 mesiacov zúčastniť sa školenia a po jeho skončení absolvovať preskúšanie; ak sa školenia nezúčastní alebo nevyhovie na preskúšaní, stratí odbornú spôsobilosť. Osoba, ktorá stratí odbornú spôsobilosť, je povinná bezodkladne odovzdať horskej službe osvedčenie o odbornej spôsobilosti na výkon záchrannej činnosti. 
(8) Špecializovaná príprava a školenie osoby, ktorá nie je zamestnancom horskej služby, sa vykonáva za úhradu nákladov.
(9) Zdravotná spôsobilosť na výkon záchrannej činnosti sa preukazuje lekárskym posudkom podľa osobitného zákona.10)
(10) Obsah a rozsah špecializovanej prípravy, skúšky, školenia a preskúšania na jednotlivé druhy záchranných činností ustanoví všeobecne záväzný právny predpis, ktorý vydá ministerstvo.”.

Poznámka pod čiarou k odkazu 10 znie:
“10) § 16 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, § 38 ods. 10 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti.”.

14.	Za § 12 sa vkladá § 12a, ktorý vrátane nadpisu znie:
“§ 12a
Dozor

Dozor nad dodržiavaním povinností ustanovených týmto zákonom vykonáva obvodný úrad.”.

15.	V § 13 ods. 1 sa slová “§ 9 a § 11 ods. 2 písm. a) až d)” nahrádzajú slovami “§ 6 ods. 1, § 9, § 11 ods. 2 písm. a) až d)  a § 12 ods. 7”.

16.	V § 14 ods. 1 sa slová “§ 7, 8 a 10” nahrádzajú slovami “§ 6 ods. 1, § 7, § 8 ods. 1 a 3, § 9 a 10”.

17.	Za § 16 sa vkladá § 16a, ktorý vrátane nadpisu znie:
“§ 16a
Prechodné ustanovenia k úpravám účinným od 1. septembra 2005

(1) Doklad o odbornej spôsobilosti na záchrannú činnosť vydaný do 31. augusta 2005 sa považuje za osvedčenie o odbornej spôsobilosti na výkon záchrannej činnosti vydané podľa tohto zákona. 
(2) Odborne spôsobilá osoba, ktorej bol vydaný doklad o odbornej spôsobilosti na záchrannú činnosť do 31. augusta 2005, je povinná zúčastniť sa školenia a absolvovať preskúšanie podľa tohto zákona prvýkrát do 31. decembra 2007, inak stratí odbornú spôsobilosť.”. 

Čl. II

	Zákon č. 129/2002 Z. z. o integrovanom záchrannom systéme v znení zákona č. 579/2004 Z. z. sa mení a dopĺňa takto:

1.	V § 8 sa odsek 1 dopĺňa písmenom f), ktoré znie:
“f) Horská záchranná služba.14a)”.

Poznámka pod čiarou k odkazu 14a znie:
“14a) Zákon č. 544/2002 Z. z. o Horskej záchrannej službe v znení neskorších predpisov.”.

2.	V § 9 ods. 1 sa vypúšťa písmeno f).
Doterajšie písmená g) až k) sa označujú ako písmená f) až j).

Čl. III

Tento zákon nadobúda účinnosť 1. septembra 2005 okrem čl. I bodu 12, ktorý nadobúda účinnosť 1. januára 2006.